b'\n_START_ARTICLE_\nMarea Epurare\n_START_SECTION_\nEpurarea armatei\n_START_PARAGRAPH_\nEpurarea \xc3\xaen Armata Ro\xc8\x99ie s-a bazat pe dovezi fabricate care ar\xc4\x83tau c\xc4\x83 spionajul german ar ac\xc8\x9biona printr-un intermediar, pre\xc8\x99edintele Cehoslovaciei, Bene\xc8\x99. Prin dovezi m\xc4\x83sluite se \xc3\xaencerca s\xc4\x83 se demonstreze existen\xc8\x9ba unei coresponden\xc8\x9be \xc3\xaentre Tuhachevski \xc8\x99i membrii \xc3\x8enaltului Comandament German. Prin epur\xc4\x83rile f\xc4\x83cute \xc3\xaen armat\xc4\x83 au fost \xc3\xaendep\xc4\x83rta\xc8\x9bi 3 din 5 mare\xc8\x99ali, 13 din 15 generali de armat\xc4\x83, 8 din 9 amirali, (aici epur\xc4\x83rile au fost mai profunde, deoarece marinarii erau suspecta\xc8\x9bi c\xc4\x83 au exploatat ocaziile pe care le-au avut s\xc4\x83 aib\xc4\x83 contacte cu str\xc4\x83inii), 50 din 57 de generali de corp de armat\xc4\x83, 154 din 186 generali de divizie, 16 din 16 comisari de armat\xc4\x83 \xc8\x99i 25 din 28 de comisari de corp de armat\xc4\x83. _NEWLINE_Unii observatori au apreciat c\xc4\x83 acest fapt a dezorganizat armata, a privat-o de comandan\xc8\x9bi experimenta\xc8\x9bi \xc8\x99i au f\xc4\x83cut-o vulnerabil\xc4\x83 \xc3\xaen fa\xc8\x9ba unei agresiuni. Ace\xc8\x99ti observatori cred c\xc4\x83 epur\xc4\x83rile din armat\xc4\x83 l-au \xc3\xaencurajat pe Hitler s\xc4\x83 lanseze Opera\xc8\x9biunea Barbarossa, dup\xc4\x83 ce a aflat de sl\xc4\x83biciunea Armatei Ro\xc8\x99ii..\n_START_SECTION_\nEpurarea extins\xc4\x83\n_START_PARAGRAPH_\nP\xc3\xa2n\xc4\x83 \xc3\xaen cele din urm\xc4\x83, aproape to\xc8\x9bi bol\xc8\x99evicii care au avut un rol important \xc3\xaen timpul revolu\xc8\x9biei din 1917 sau \xc3\xaen guvernul sovietic pe timpul lui Lenin au fost executa\xc8\x9bi. Dintre cei \xc8\x99ase membri originali ai Politburo-ului din perioada Revolu\xc8\x9biei din Octombrie 1917 care au mai tr\xc4\x83it p\xc3\xa2n\xc4\x83 la Marea Epurare, doar Stalin a mai supravie\xc8\x9biut. Patru din ceilal\xc8\x9bi cinci au fost executa\xc8\x9bi. Al cincilea, Lev Tro\xc8\x9bki, a plecat \xc3\xaen exil \xc3\xaen Mexic dup\xc4\x83 ce a fost exclus din partid dar a fost asasinat de un agent sovietic \xc3\xaen 1940. Dintre cei \xc8\x99apte membri ale\xc8\x99i \xc3\xaen Politburo \xc3\xaentre Revolu\xc8\x9bia din Octombrie \xc8\x99i momentul mor\xc8\x9bii lui Lenin din 1924, patru au fost executa\xc8\x9bi, unul, (Tomski), s-a sinucis, \xc8\x99i doi (Molotov \xc8\x99i Kalinin) au supravie\xc8\x9buit. Din cei 1.966 delaga\xc8\x9bi la al XVII-lea Congres Al Partidului din 1934, (ultimul congres \xc3\xaenainte de procese), 1.108 au fost aresta\xc8\x9bi \xc8\x99i aproape to\xc8\x9bi au murit._NEWLINE_Procesele \xc8\x99i execu\xc8\x9biile fo\xc8\x99tilor lideri sovietici au fost, oricum, doar o mic\xc4\x83 parte a epur\xc4\x83rilor.\n_START_SECTION_\nFo\xc8\x99tii chiaburi\n_START_PARAGRAPH_\nAt\xc3\xa2ta vreme c\xc3\xa2t clasa "social\xc4\x83 a chiaburilor" fusese "lichidat\xc4\x83", pe 30 iulie 1937 a fost dat Ordinul nr. 00447 al NKVD-ului care \xc3\xaei privea \xc3\xaen mod direct pe "fo\xc8\x99tii chiaburi" \xc8\x99i pe "sprijinitorii chiaburilor", printre alte elemente antisovietice. Acest ordin a fost un \xc3\xaenceput care a devenit un \xc8\x99ablon pentru alte ac\xc8\x9biuni ale NKVD-ului care vizau alte categorii specifice ale popula\xc8\x9biei.\n_START_SECTION_\nOpera\xc8\x9biunile na\xc8\x9bionale ale NKVD-ului\n_START_PARAGRAPH_\nO serie de opera\xc8\x9biuni na\xc8\x9bionale ale NKVD-ului au fost duse la \xc3\xaendeplinire \xc3\xaen perioada 1937-1940, justificate de teama de a cincea coloan\xc4\x83 a celui mai probabil adversar, Germania, sau a na\xc8\x9biunilor din "vecin\xc4\x83tatea capitalist\xc4\x83 ostil\xc4\x83". Opera\xc8\x9biunea polonez\xc4\x83 a NKVD-ului a fost prima de acest fel, reprezent\xc3\xa2nd un tipar pentru cum s-a ac\xc8\x9bionat \xc3\xaen cazul altor minorit\xc4\x83\xc8\x9bi etnice.\n_START_SECTION_\nMembri ai partidelor comuniste din alte \xc8\x9b\xc4\x83ri\n_START_PARAGRAPH_\nVictime ale Marii Epur\xc4\x83ri au c\xc4\x83zut \xc8\x99i 19 \xc3\xaenal\xc8\x9bi func\xc8\x9bionari ai Partidului Comunist din Rom\xc3\xa2nia: Ecatarina Arbore, Imre Aladar, Ioan Dic-Dicescu, Teo Diamandescu, Alexandru Dobrogeanu-Gherea, Elena Filipovici, David Fabian, Dumitru Grofu, Jaques Konitz, Elek K\xc3\xb6bl\xc3\xb6s, Leon Lichtblau, Marcel Leonin, Gelbert Moscovici, Alexandru Nicolau, Eugen Rosvan, Alter Zalic, Petre Zissu, Timotei Marin \xc8\x99i Marcel Pauker.\n_START_SECTION_\nSf\xc3\xa2r\xc8\x99itul Erei Ejov (Ejov\xc8\x99cina)\n_START_PARAGRAPH_\nDin vara anului 1938, to\xc8\x9bi cei afla\xc8\x9bi la putere \xc8\x99i-au dat seama c\xc4\x83 epur\xc4\x83rile merseser\xc4\x83 prea departe, iar Ejov a fost eliberat din func\xc8\x9bia de \xc8\x99ef al NKVD-ului, (r\xc4\x83m\xc3\xa2n\xc3\xa2nd  Comisar al Poporului pentru Transportul pe Ap\xc4\x83), \xc8\x99i \xc3\xaen cele din urm\xc4\x83 a fost \xc8\x99i el epurat. Lavrenti Beria i-a succedat ca \xc8\x99ef al NKVD-ului. Pe 17 noiembrie 1938 un ordin comun al Sovnarkom (guvernul) URSS \xc8\x99i al Comitetului Central al PCUS(b) (Decretul despre arest\xc4\x83ri, supravegherea procurorului \xc8\x99i desf\xc4\x83\xc8\x99urarea investiga\xc8\x9biilor) \xc8\x99i ordinul ulterior al NKVD-ului semnat de Beria a oprit cele mai multe opera\xc8\x9biuni ale NKVD-ului de represiune sistematic\xc4\x83 \xc8\x99i a suspendat aplicarea sentin\xc8\x9belor capitale. Acesta a fost semnalul sf\xc3\xa2r\xc8\x99itului epur\xc4\x83rilor masive \xc8\x99i super-zeloase. Cu toate acestea, practica arest\xc4\x83rilor \xc3\xaen mas\xc4\x83 \xc8\x99i a exilului a fost continuat\xc4\x83 p\xc3\xa2n\xc4\x83 la moartea lui Stalin \xc3\xaen 1953.\n_START_SECTION_\nReac\xc8\x9bii ale occidentului\n_START_PARAGRAPH_\nDe\xc8\x99i procesele fo\xc8\x99tilor lideri sovietici se bucurau de o larg\xc4\x83 publicitate, sutele de mii de alte arest\xc4\x83ri \xc8\x99i execu\xc8\x9bii nu s-au bucurat de aceea\xc8\x99i aten\xc8\x9bie. Acestea din urm\xc4\x83 au devenit cunoscute doar c\xc3\xa2nd fo\xc8\x99ti \xc3\xaentemni\xc8\x9ba\xc8\x9bi \xc3\xaen Gulag au ajuns \xc3\xaen occident \xc8\x99i \xc8\x99i-au spus pove\xc8\x99tile. \xc3\x8en mod special \xc3\xaen Fran\xc8\x9ba s-au f\xc4\x83cut \xc3\xaencerc\xc4\x83ri de discreditare a acestor m\xc4\x83rturii. Jean-Paul Sartre a fost de p\xc4\x83rere c\xc4\x83 adev\xc4\x83rul existen\xc8\x9bei lag\xc4\x83relor de munc\xc4\x83 ar trebui s\xc4\x83 fie prezentat cu m\xc4\x83sur\xc4\x83 pentru ca proletariatul francez s\xc4\x83 nu fie descurajat. Cu toate acestea, el este printre primii, dac\xc4\x83 nu chiar primul care public\xc4\x83 \xc3\xaen Fran\xc8\x9ba, \xc3\xaen paginile revistei sale Les Temps modernes, m\xc4\x83rturiile din Gulagul sovietic, regulamentul lag\xc4\x83relor \xc8\x99i o hart\xc4\x83 a prezen\xc8\x9bei lor. S-au ini\xc8\x9biat o serie de ac\xc8\x9biuni legale \xc3\xaen timpul c\xc4\x83rora au fost prezentate dovezi de necontestat, iar m\xc4\x83rturiile fo\xc8\x99tilor \xc3\xaentemni\xc8\x9ba\xc8\x9bi au fost dovedite ca adev\xc4\x83rate._NEWLINE_\xc3\x8en ciuda marelui scepticism \xc3\xaen leg\xc4\x83tur\xc4\x83 cu procesele-spectacol \xc8\x99i a m\xc4\x83rturiilor ocazionale ale supravie\xc8\x9buitorilor Gulagului, mul\xc8\x9bi intelectuali din vest continuau s\xc4\x83 aib\xc4\x83 o pozi\xc8\x9bie favorabil\xc4\x83 fa\xc8\x9b\xc4\x83 de Uniunea Sovietic\xc4\x83, pozi\xc8\x9bie care a \xc3\xaenceput s\xc4\x83-\xc8\x99i piard\xc4\x83 din importan\xc8\x9b\xc4\x83 odat\xc4\x83 cu trecerea timpului. Odat\xc4\x83 cu \xc3\xaenceperea r\xc4\x83zboiului rece \xc8\x99i a McCarthyismului, suporterii URSS-ului au \xc3\xaenceput s\xc4\x83 fie persecuta\xc8\x9bi, a\xc8\x99a c\xc4\x83 au fost multe motive personale pentru ca mul\xc8\x9bi intelectuali s\xc4\x83-\xc8\x99i schimbe p\xc4\x83rerile. De asemenea, au \xc3\xaenceput s\xc4\x83 apar\xc4\x83 dup\xc4\x83 moartea lui Stalin probe \xc8\x99i rezultate ale cercet\xc4\x83rilor, toate acestea dezv\xc4\x83luind \xc3\xaentreaga enormitate a epur\xc4\x83rilor. Prima dintre aceste surse au fost dezv\xc4\x83luirile lui Hru\xc8\x99ciov care i-a afectat \xc3\xaen mod special pe editorii americani ai ziarului Partidului Comunist din USA, Daily Worker, care, urm\xc3\xa2nd exemplul dat de New York Times, a publicat Discursul Secret \xc3\xaen \xc3\xaentregime. _NEWLINE_\xc3\x8en 1968, Robert Conquest a publicat The Great Terror: Stalin\'s Purge of the Thirties (Marea Teroare: Epur\xc4\x83rile lui Stalin din anii \xe2\x80\x9930) . Alexandr Soljeni\xc8\x9b\xc3\xaen cu Arhipelagul Gulag a urmat \xc3\xaen 1973. La sf\xc3\xa2r\xc8\x99itul anilor \xe2\x80\x9990, Stalin a fost denun\xc8\x9bat \xc3\xaen mod deschis drept criminal de c\xc4\x83tre Gorbaciov \xc3\xaen timpul glasnost-ului. Arhivele sovietice au fost deschise cercet\xc4\x83rii istoricilor ru\xc8\x99i \xc8\x99i din alte \xc8\x9b\xc4\x83ri dup\xc4\x83 colapsul Uniunii Sovietice. \xc3\x8en sf\xc3\xa2r\xc8\x99it, \xc3\xaen Fran\xc8\x9ba, unde intelectualii erau mai favorabili comunismului sovietic, a ap\xc4\x83rut \xc3\xaen 1997 Cartea neagr\xc4\x83 a comunismului care, baz\xc3\xa2ndu-se \xc3\xaen parte pe dezv\xc4\x83luirile faptelor din timpul Marii Epur\xc4\x83ri, a comparat comunismul cu nazismul. Totu\xc8\x99i, minimaliz\xc4\x83ri ale Marii epur\xc4\x83ri continu\xc4\x83 printre savan\xc8\x9bii revizioni\xc8\x99ti din Statele Unite \xc8\x99i printre membrii unor grupuri mici dar \xc3\xaenfl\xc4\x83c\xc4\x83rate de neostalini\xc8\x99ti.\n_START_SECTION_\nReabilitarea\n_START_PARAGRAPH_\nMarea Epurare a fost denun\xc8\x9bat\xc4\x83 de Nikita Hru\xc8\x99ciov, care a devenit conduc\xc4\x83torul Uniunii Sovietice dup\xc4\x83 moartea lui Stalin. \xc3\x8en discursul s\xc4\x83u secret la al XX-lea Congres al Partidului Comunist al Uniunii Sovietice din februarie 1956, care a fost f\xc4\x83cut public o lun\xc4\x83 mai t\xc3\xa2rziu, Hru\xc8\x99ciov denumea epur\xc4\x83rile "abuzuri de putere" ale lui Stalin, abuzuri care au adus pagube uria\xc8\x99e \xc8\x9b\xc4\x83rii. In acela\xc8\x99i discurs, el a recunoscut c\xc4\x83 multe dintre victime erau nevinovate \xc8\x99i au fost condamnate pe baza unor m\xc4\x83rturii false ob\xc8\x9binute prin tortur\xc4\x83. Luarea acestei pozi\xc8\x9bii a fost folositoare din punct de vedere politic pentru Hru\xc8\x99ciov, at\xc3\xa2ta vreme c\xc3\xa2t el era angajat \xc3\xaentr-o lupt\xc4\x83 pentru putere cu rivalii care fuseser\xc4\x83 asocia\xc8\x9bi cu epur\xc4\x83rile, (a\xc8\x99a numitul Grup anti-partinic). Dezv\xc4\x83luirile f\xc4\x83cute pe tema epur\xc4\x83rilor l-au ajutat \xc3\xaen mod potrivit pe Hru\xc8\x99ciov s\xc4\x83 submineze puterea rivalilor s\xc4\x83i \xc8\x99i s\xc4\x83-l propulseze \xc3\xaen func\xc8\x9bia de Pre\xc8\x99edinte al Consiliului de Mini\xc8\x99tri._NEWLINE_\xc3\x8encep\xc3\xa2nd din 1954, unele dintre condamn\xc4\x83ri au fost revizuite. Mihail Tuhacevski \xc8\x99i al\xc8\x9bi generali condamna\xc8\x9bi \xc3\xaen Procesul Generalilor Armatei Ro\xc8\x99ii au fost declara\xc8\x9bi nevinova\xc8\x9bi ("reabilita\xc8\x9bi") \xc3\xaen 1957. Fo\xc8\x99tii membri ai Politburo J\xc4\x81nis Rudzutaks \xc8\x99i Stanislav Kosior, ca \xc8\x99i multe alte victime mai pu\xc8\x9bin cunoscute, au fost de asemenea declarate nevinovate pe parcursul aceluia\xc8\x99i deceniu. Nikolai Buharin \xc8\x99i al\xc8\x9bi condamna\xc8\x9bi \xc3\xaen Procesele de la Moscova au fost reabilita\xc8\x9bi mai t\xc3\xa2rziu, \xc3\xaen 1988._NEWLINE_Cartea Reabilitarea: Procesele politice din anii 30-50 (\xd0\xa0\xd0\xb5\xd0\xb0\xd0\xb1\xd0\xb8\xd0\xbb\xd0\xb8\xd1\x82\xd0\xb0\xd1\x86\xd0\xb8\xd1\x8f. \xd0\x9f\xd0\xbe\xd0\xbb\xd0\xb8\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb5 \xd0\xbf\xd1\x80\xd0\xbe\xd1\x86\xd0\xb5\xd1\x81\xd1\x81\xd1\x8b 30-50-\xd1\x85 \xd0\xb3\xd0\xbe\xd0\xb4\xd0\xbe\xd0\xb2) (1991) con\xc8\x9bine un mare num\xc4\x83r de materiale originale din arhive, prezentate pentru prima oar\xc4\x83: transcrieri ale interogatoriilor, scrisori ale condamna\xc8\x9bilor \xc8\x99i fotografii. Pe aceast\xc4\x83 baz\xc4\x83 este ar\xc4\x83tat \xc3\xaen detaliu c\xc3\xa2t de multe procese spectacol au fost fabricate.\n_START_SECTION_\nVictimele\n_START_PARAGRAPH_\nDup\xc4\x83 estim\xc4\x83rile Ministerului de interne f\xc4\x83cute la ordinul special al comisiei Partidului Comunist care se ocupa de preg\xc4\x83tirea celui de al XX-lea Congres al Partidului, cel pu\xc8\x9bin 681.692 oameni au fost executa\xc8\x9bi numai pe durata anilor 1937\xe2\x80\x9338,  numai conform listelor de execu\xc8\x9bie semnate personal de Stalin, aflate \xc3\xaen arhivele NKVD. Num\xc4\x83rul exact de persoane afectate r\xc4\x83m\xc3\xa2ne nesigur \xc8\x99i depinde de modul \xc3\xaen care se face num\xc4\x83r\xc4\x83toarea, de perioada care se ia \xc3\xaen considera\xc8\x9bie \xc8\x99i dac\xc4\x83 mor\xc8\x9bii din Gulag \xc8\x99i din timpul transportului c\xc4\x83tre lag\xc4\x83rele de munc\xc4\x83 sunt luate \xc8\x99i ele \xc3\xaen considerare. _NEWLINE_Un grup de frunte de ap\xc4\x83r\xc4\x83tori ai drepturilor omului din Rusia, Societatea Memorial a publicat o list\xc4\x83 cuprinz\xc3\xa2nd 1.345.796 de nume a unor oameni care au c\xc4\x83zut victime epur\xc4\x83rilor staliniste.\n_START_SECTION_\nT\xc4\x83g\xc4\x83duirea\n_START_PARAGRAPH_\nUnii autori, precum comunistul belgian Ludo Martens (1946 - 2011), sus\xc8\x9bin c\xc4\x83 realit\xc4\x83\xc8\x9bile epur\xc4\x83rilor au fost mult exagerate \xc8\x99i c\xc4\x83 aceste epur\xc4\x83ri au fost necesare luptei cu inamicii politici din acele timpuri. Ei pretind c\xc4\x83 modul de vedere preponderent asupra epur\xc4\x83rilor este rezultatul coinciden\xc8\x9bei de interese a politicienilor sovietici post-Stalin \xc8\x99i a politicienilor \xc8\x99i istoricilor occidentali, (\xc3\xaen particular al lui Nikita Hru\xc8\x99ciov, care a ini\xc8\x9biat "destalinizarea"). Primii ar fi dorit discreditarea opozi\xc8\x9biei staliniste \xc3\xaen timp ce scopul celorlal\xc8\x9bi a fost s\xc4\x83 discrediteze Uniunea Sovietic\xc4\x83 ca entitate.'